钦定古今图书集成/明伦汇编/氏族典/第383卷 > 李韶
## 钦定古今图书集成/明伦汇编/氏族典/第383卷 > 李韶

按《魏书李宝传》：宝子承。承长子韶，字元伯，延兴中，补
中书学生，袭爵姑臧侯，除仪曹令，迁给事黄门侍郎。
高祖将创迁都之计，诏引侍臣访以古事，韶对：“洛阳
九鼎旧所，惟王建国，莫尚于此。”高祖称善，迁太子右
詹事，出为安东将军、兖州刺史。世宗初，征拜侍中，领
七兵尚书，寻除抚军将军、并州刺史。以从弟伯尚同
元禧之逆，征还京师，免除官爵。久之，起兼将作大匠，
敕参定朝仪律令。吕苟儿反于秦州，除抚军将军、西
道都督。征还，行定州事，寻转相州刺史。肃宗初，入为
殿中尚书。后除中军大将军、吏部尚书。出为冀州刺
史。清简爱民，甚收名誉。迁车骑大将军，转定州刺史。
正光五年，卒于官。